पाएं अपने शहर की ताज़ा ख़बरें और फ्री ई-पेपरडाउनलोड करें
उत्तर प्रदेश में ऑक्सीजन को लेकर हर जिले में मारामारी मची है। इसी बीच उरई मेडिकल कालेज में इलाज कराने आई एक छात्रा ने अव्यवस्थाओं का वीडियो बनाकर सोशल मीडिया पर वायरल किया है। इसमें वह अपनी मां के लिए जिम्मेदारों से आक्सीजन उपलब्ध कराने की गुहार लगाती दिखायी दे रही है।
वीडियो में छात्रा कह रही है कि मैं मेडिकल कालेज में मां का इलाज कराने आई हूं। इनका ऑक्सीजन लेवल 72 है। यहां आने के बाद जो सिलेंडर लगाया गया उसमें गैस नहीं है। पूछने पर बता रहे हैं कि ऑक्सीजन सिलेंडर नहीं है। लेकिन मेरी आंखों के सामने ही सिलेंडर से भरी गाड़ी आई है। यहां के कर्मचारी मनमाफिक तरीके से सिलेंडर बांट रहे हैं। संभव हो तो कुछ मदद करिए।
मेडिकल कॉलेज की गैलरी में कराहते दिख रहे मरीज
वहीं, दूसरे वीडियो में मेडिकल कालेज के बाहर ही जमीन पर एक मरीज तड़पता दिखाई दे रहा है। उसे आक्सीजन का सिलेंडर लगा है। लेकिन, उसमें प्रेशर कम आ रहा है। ऐसे में वहां कोई उसकी पत्नी से कान में लगाकर प्रेशर चेक करने की बात कह रही है। उसकी पत्नी अपनी जिंदगी जोखिम में डालकर ऑक्सीजन का प्रेशर चेक कर रही है। अस्पताल के बाहर कई मरीज फर्श पर लेटे हुए हैं। जिनको आक्सीजन के सिलेंडर का इंतजार है लेकिन उनको नहीं मिल पा रहा है।
बताया जा रहा है कि उरई के राजकीय मेडिकल कॉलेज में अव्यव्यस्थाओं के चलते हर रोज मरीज मर रहे हैं। मरीजों को ऑक्सीजन सिलेंडर नहीं दिए जा रहे हैं। वीडियो में साफतौर पर दिखाई दे रहा है कि ऑक्सीजन की कमी के चलते जमीन पर मरीज तड़प रहे हैं। मरीजों को बेड तक नसीब नहीं हो रहे हैं। जमीन पर ही बिना ऑक्सीजन के लेटे हैं।
मेडिकल कॉलेज के प्रिंसिपल द्विजेंद्रनाथ इस बारे में कहते हैं कि मेडिकल कॉलेज में 300 बेड की व्यवस्था है। इस वक्त 216 मरीज भर्ती हैं। न बेड और न ही ऑक्सीजन की कमी है। जैसे ही ऑक्सीजन की गाड़ी आती है। तीमारदार अपने-अपने मरीजों के लिए ऑक्सीजन सिलेंडरों को लूट लेते हैं। होल्डिंग एरिया में 20 बेड पड़े हुए हैं। उसी में कुछ मरीज पहुंच जाते हैं। जैसे ही मरीजों की संख्या बढ़ती है उन्हें वार्ड में शिफ्ट कर दिया जाता है।
DM ने लिया भास्कर की खबर का संज्ञान
वहीं, इस खबर को bhaskar.com ने प्रमुखता से प्रकाशित किया था। खबर सामने आते ही प्रशासन के अधिकारी तत्काल हरकत में आ गए। जिलाधिकारी ने मामले का संज्ञान लेते हुए मेडिकल कॉलेज का निरीक्षण किया। उन्होंने व्यवस्था देखते हुए स्वास्थ्य कर्मचारियों को फटकार लगाई। इसके साथ ही सख्त निर्देश दिया गया कि यदि मरीजों के इलाज में लापरवाही बरती गई तो कार्यवाही की जाएगी। साथ ही किसी भी मरीज को जमीन पर लिटाया गया तो कड़ी कार्रवाई की जाएगी।
DM ने बताया कि कोविड-19 वार्ड में तीमारदारों को जाने की इजाजत नहीं है। तीमारदार जमीन पर लेटे हुए हैं। जिनके लिये अलग से व्यवस्था कराने के निर्देश दिये हैं। साथ ही ऑक्सीजन की कोई कमी नहीं है और बेड भी पर्याप्त हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn